Segment dle viture

Stabilì ël segment dle viture a l'é na manera për classifichè le viture ancrosiand le caraterìstiche prinsipaj dl'autovitura: dimension, pressi e carosserìa. Për dimension e pressi as fa distinsion antra vàire segment ch'a pijo sò nòm da le litre dl'alfabèt. Ambelessì a son elencà ij segment. A son ësmonùe 'dco dj'indicassion ansima ël pressi, com a l'é apopré an Piemont.

As ancamin-a da la litra A per parlé ëd viture cite da sità, ch'a costo fin-a a 20000 € an soe version pì spatussante, ma che normalment come pressi a son ëd 10000 €. La prima vitura universalment admëtùa ëd segment A a l'é stàita la Fiat Topolino. Esempi pì modern ëd viture ëd segment A a son la Fiat Neuva 500. A-i son ëdco monovolum ëd cost segment coma la Panda, ch'a l'ha na carosserìa da monovolum, ma a l'ha ij pressi e la dimension dël segment. Ant ël segment a intro 'dcò le neuve màchine eletrìche cite.

Ël segment dòp a l'é naturalment ël B. Le viture ëd segment B a son ciamà ëdco viture compate da sità, fàite për esse dovrà mincadì e còmode da postegé. La pì famosa vitura ëd segment B an Piemont ancheuj a l'é sensa dubi la Punto, ma a-i son ëdcò la Lancia Ypsilon e la neuva Alfa Mito. Ij pressi a son d'anviron 15 mila €. La longheur a l'é ël màssim ëd 4 méter. A-i son ëd version sportive, copé, decapotàbij e dzoratut monovolum dë ste viture-sì. Për esempi l'Idea e la Musa a son doe viture monovolum dël B.

Ant ël segment C, col dle berlin-e cite, apopré sèmper con doi volum, i trovoma ëd màchine 'me l'Alfa Giulietta, la Fiat Bravo o ancora la neuva Delta. A son ëd màchine për la famija ch'a costo mai pì che 30 mila € ant soe version pì spatussante. A son longhe dai 4,00 aj 4,40 méter. Le version prinsipaj a son cole berlin-e con doi volum, përchè cole tre volum as deuvro pà pì. Le version monovolum e peui cole sportive diferente (copé, decapotàbij o mach potensià ëd motor) nopà as deuvro ancora e 'dco soens. A-i son 'dco ij VDS.

Ël segment D a l'é col dle berlin-e mesan-e, longhe daj 4.40 aj 4.80 méter. Soens a son le version familiar ëd màchine del segment precedent. Le version berlin-e a son apopré sèmper con tre vòlum, ma quaivòlta as costuma fé la version con doi volum. Soens da le version berlin-e a son derivà le familiar, le copé e le decapotàbij. Ëdco le grande monovolum a intro ant ël D. Ël pressi a varia: a-i son cole ch'a costo pòch, ëdco mach 15 mila €, coma la Fiat Linea, e cole pì care vendùe a 25-35 mila, coma l'Alfa 159. A-i son ëdco vàire VUS.

Ël segment E a l'é col dle berlin-e grande. Ancheuj le pì arconossùe an Piemont a son la Lancia Thesis surtìa ëd produssion ant ël 2009 e la Fiat Croma. A son ëd viture grande, soens dovrà da jë sgnor o për rapresentansa. Cole ch'a costo manch a son ancora classificà coma viture per famije. Dle màchine ëd segment E a-i son dle version berlin-e (con doi/tre vòlum), familiar, copé, decapotàbij. Ël pressi a l'é motobin varià: a-i son cole ch'a costo 25 mila € e cole ch'a costo 50 mila €. Ëd cole pì spatussante quaivira a fan ëdco la version limosin-a.

Ël segment F a l'é l'ùltim an vàire pais europengh ant le classificassion ofissiaj, come cole dj'imatricolassion, e për sòn a fan intré sì 'ndrinta tute le viture pì grande e costose ëd cole dij segment precedent. Ma s'as conta ch'a-i sio tuti ij segment successiv a cost-sì, com as fà ant lé classificassion ufissiose, alora le viture dël segment F a son mach cole ch'a costo daj 50 mila aj 100 mila € an tute soe version: berlin-e, limosin-e, copé, decapotàbij, berlinòte e VDS ëd grande dimension. Esempi a son la BMW Serie 7 e la Mercedes Clas S.

Ël segment G a-i é pà ant le classificassion ofissiaj, përchè dë sto segment as vend pòch e alora a ven tacà al segment F. A son viture che ëd pressi a van daj 100 mila € aj 500 mila e ëd pì. Sì 'ndrinta a-i son le Ferrari, le Maserati, le Lamborghini e tute le marche pì spatussante, sportive e spatussante dl'automobilism mondial, ëdco le Rolls-Royce, le veje Isotta-Fraschini, le Pagani e anans parej.

Categorìa:Industria